Minn Awwissu sa Novembru l-konsumaturi saru iktar ottimisti dwar il-qagħda finanzjarja tagħhom, iżda fl-istess waqt żdiedet l-ansjetà fost ix-xerrejja tant li mill-istħarriġ tal-kumpanija EY jirriżulta li x-xiri online hu meqjus bħala l-iktar wieħed preferut f'dan iż-żmien ta' pandemija. Stħarriġ tal-kumpanija EY juri li fl-aħħar 3 xhur il-konsumaturi ma baqgħux pessimisti dwar il-qagħda finanzjarja tagħhom, tant li minn 19 fil-mija b'perċezzjoni negattiva l-ammont niżel għal 12%. 57% tal-konsumaturi intervistati qalu li huma kawti kif jonfqu flushom u 20 fil-mija qed jippjanaw li jipposponu xirjiet kbar, jiġifieri ammont li naqas bi ftit iktar min-nofs (45%) ta' dawk li ġew intervistati f'Awwissu li għadda. L-istħarriġ wera wkoll li 37 fil-mija tal-parteċipanti m'għandhomx pjan li jieħdu sehem f'attivitajiet fejn jistgħu jonfqu ħafna, bħal Black Friday u l-festi tal-Milied, bil-maġġoranza ta' dawk li wieġbu l-istħarriġ qalu li jippjanaw li jagħmlu x-xiri tagħhom online. Gilbert Gullaumier mill-EY, qal li l-possibbilita' ta' tilqima kontra l-covid qed tqawwi qalb il-konsumaturi. "Il-maġġoranza tan-nies iridu jixtru, jiġifieri l-konsumaturi d-domanda hemm qegħda. Wieħed mill-messaġġi li veru joħroġ hu n-nies kif iridu jixtru. Osservajna wkoll li ċertu prodotti qed jinbgigħu iktar minn qabel, bħal ikel jew home improvement, dak żdied. Naħseb il-konsumaturi li jixtiequ hu iktar preżenza online. Anke f'daż-żmien li fadal ta' dawn l-aħħar ġimgħat importanti għan-negozjanti, min għandu website li jista' jagħmilha iktar aċċessibbli, iktar sempliċi għall-konsumaturi biex jixtru hemm opportunita' importanti ħafna." Min-naħa l-oħra żdiedet l-ansjetà fost il-konsumaturi minn Awwissu 'l hawn. Fost dawn l-eżempji hemm il-fatt li f'Awwissu li għadda 65 fil-mija kienu komdi li jmorru jieklu f'restorant u issa dan niżel għal 54 fil-mija. Anke fl-istabbilimenti tal-ħwienet kummerċjali hemm tnaqqis fl-għadd ta' nies li jħossuhom komdi li jmorru, tant li f'Awwissu 56 fil-mija kienu komdi li jmorru jixtru fil-ħwienet u issa l-perċentwal niżel għal 47 fil-mija. Mistoqsija x'se jħossuhom komdi jagħmlu l-iżjed ladarba tgħaddi l-pandemija, l-iktar persentaġġ għoli kien li jmorru jixtri minn ħwienet tal-merċa, l-inqas li jmorru cruise." Min-naħa l-oħra naqset l-ansjetà biex il-ġenituri jibagħtu t-tfal l-iskola. F'awwissu 31 fil-mija tal-ġenituri kienu komdi jagħmlu dan u issa dan tela' għal 67 fil-mija.